b'\n_START_ARTICLE_\nCultul personalit\xc4\x83\xc8\x9bii \xc3\xaen Coreea de Nord\n_START_PARAGRAPH_\nCultul personalit\xc4\x83\xc8\x9bii din Coreea de Nord, care are \xc3\xaen centru dinastia Kim, exist\xc4\x83 \xc3\xaen Coreea de Nord timp de mai multe decenii \xc8\x99i poate fi observat \xc3\xaen numeroase exemple ale culturii nord-coreene.  De\xc8\x99i nu este recunoscut oficial de c\xc4\x83tre guvernul nord-coreean, exist\xc4\x83 pedepse aspre pentru cei care nu \xc3\xae\xc8\x99i arat\xc4\x83 respectul "cuvenit" sau care critic\xc4\x83 regimul. Cultul personalit\xc4\x83\xc8\x9bii a \xc3\xaenceput dup\xc4\x83 ce Kim Il-sung a preluat puterea \xc3\xaen 1948 \xc8\x99i a fost puternic dezvoltat dup\xc4\x83 moartea sa \xc3\xaen 1994._NEWLINE_De\xc8\x99i alte \xc8\x9b\xc4\x83ri au avut culte ale personalit\xc4\x83\xc8\x9bii la nivele diferite (cum ar fi cel al lui Nicolae Ceau\xc8\x99escu din Rom\xc3\xa2nia), amploarea \xc8\x99i natura cultului personalit\xc4\x83\xc8\x9bii din Coreea de Nord dep\xc4\x83\xc8\x99e\xc8\x99te cultul personalit\xc4\x83\xc8\x9bii lui Ceau\xc8\x99escu, Stalin sau Mao Zedong. Cultul este marcat \xc8\x99i de intensitatea sentimentelor poporului \xc8\x99i a devotamentului fa\xc8\x9b\xc4\x83 de liderii s\xc4\x83i.\n_START_SECTION_\nOrigini\n_START_PARAGRAPH_\nKim Il-sung a dezvoltat ideologia politic\xc4\x83 a Ideei Juche, \xc3\xaen general \xc3\xaen\xc8\x9beleas\xc4\x83 drept \xc3\xaencrederea \xc3\xaen sine, \xc8\x99i a dezvoltat-o puternic \xc3\xaen anii 1950 \xc8\x99i 1970. Era ghidul principal al tuturor formelor de \xc3\xaenv\xc4\x83\xc8\x9b\xc4\x83m\xc3\xa2nt, cultur\xc4\x83 \xc8\x99i via\xc8\x9b\xc4\x83 din \xc3\xaentreaga na\xc8\x9biune p\xc3\xa2n\xc4\x83 c\xc3\xa2nd Kim Jong-il a introdus politica Songun care \xc3\xaent\xc4\x83re\xc8\x99te filosofia Juche \xc8\x99i are un puternic impact asupra politicilor economice na\xc8\x9bionale._NEWLINE_Autorit\xc4\x83\xc8\x9bile nord-coreene au adoptat por\xc8\x9biuni din diferite religii pentru utilizare proprie, de\xc8\x99i religia \xc3\xaen general este interzis\xc4\x83 \xc3\xaen Coreea de Nord. Un exemplu poate fi descrierea lui Kim Il-sung de zeu \xc8\x99i a lui Kim Jong-il de fiu de zeu sau "Soarele na\xc8\x9biunii", evoc\xc3\xa2nd imaginea tat\xc4\x83-fiu a Cre\xc8\x99tinismului. Exist\xc4\x83 o credin\xc8\x9b\xc4\x83 \xc8\x99i mai larg r\xc4\x83sp\xc3\xa2ndit\xc4\x83 conform c\xc4\x83reia Kim Il-sung a fost un "spirit atotputernic" care "a creat lumea" \xc8\x99i conform c\xc4\x83reia Kim Jong-il controla vremea \xc8\x99i \xc3\xaenf\xc4\x83ptuia minuni precum vindecarea orbilor \xc8\x99i a bolnavilor, care de asemenea reflect\xc4\x83 Cre\xc8\x99tinismul. Societatea coreean\xc4\x83 este practic o societate Confucianist\xc4\x83 care acord\xc4\x83 o importan\xc8\x9b\xc4\x83 puternic\xc4\x83 ierarhiei \xc8\x99i loialit\xc4\x83\xc8\x9bii paternale. Dinastia Kim au preluat aceste tradi\xc8\x9bii \xc8\x99i le-au eliminat caracterul religios, \xc3\xaenlocuindu-le cu loialitatea fa\xc8\x9b\xc4\x83 de stat \xc8\x99i fa\xc8\x9b\xc4\x83  de familia conduc\xc4\x83toare pentru a controla popula\xc8\x9bia. \xc3\x8en ciuda elimin\xc4\x83rii religiei, unii au descris c\xc4\x83 \xc3\xaensu\xc8\x99i statul, sub filosofia Juche, este o religie sociologic\xc4\x83 venerat\xc4\x83 de \xc3\xaentreaga popula\xc8\x9bie nord-coreean\xc4\x83._NEWLINE_Conform unui raport al New Focus International, cele dou\xc4\x83 companii importante de \xc8\x99tiri nord-coreene public\xc4\x83 \xc3\xaen jur de 300 de articole lunar care au leg\xc4\x83tur\xc4\x83 cu "cultul dinastiei Kim".\n_START_SECTION_\nKim Il-sung\n_START_PARAGRAPH_\nCultul personalit\xc4\x83\xc8\x9bii centrat \xc3\xaen jurul lui Kim Il-sung este de departe cel mai r\xc4\x83sp\xc3\xa2ndit, cuprinz\xc4\x83tor \xc8\x99i sincer din partea popula\xc8\x9biei._NEWLINE_De\xc8\x99i acest cult al personalit\xc4\x83\xc8\x9bii a \xc3\xaenceput mai devreme (primele statui au fost ridicate \xc3\xaen jurul anului 1949), venerarea lui Kim Il-sung a \xc3\xaenceput integral dup\xc4\x83 o masiv\xc4\x83 epurare \xc3\xaen 1953._NEWLINE_Potrivit legendei, Kim Il-sung provine dintr-o lung\xc4\x83 dinastie de conduc\xc4\x83tori iar istoria modern\xc4\x83 oficial\xc4\x83 a Coreei de Nord se axeaz\xc4\x83 pe via\xc8\x9ba \xc8\x99i activit\xc4\x83\xc8\x9bile sale. Este recunoscut c\xc4\x83 a reu\xc8\x99it de unul singur s\xc4\x83 \xc3\xaenving\xc4\x83 trupele japoneze \xc8\x99i s\xc4\x83 elibereze Coreea de sub domina\xc8\x9bia japonez\xc4\x83 \xc8\x99i \xc3\xaei este atribuit\xc4\x83 recl\xc4\x83direa na\xc8\x9biunii dup\xc4\x83 R\xc4\x83zboiul din Coreea. Pe parcursul vie\xc8\x9bii sale a primit numeroase titluri grandioase precum "Soare", "Marele pre\xc8\x99edinte", "Lider ceresc" \xc8\x99i altele._NEWLINE_Toate publica\xc8\x9biile importante (ziare, reviste, etc.) trebuiau s\xc4\x83 includ\xc4\x83 "cuvinte de instruc\xc8\x9biune" din partea lui Kim Il-sung. \xc3\x8en plus, numele s\xc4\x83u trebuie scris \xc3\xaentr-un singur cuv\xc3\xa2nt \xc8\x99i \xc3\xaentr-un singur r\xc3\xa2nd, nu are voie s\xc4\x83 fie desp\xc4\x83r\xc8\x9bit \xc3\xaen silabe.  Copii nord-coreeni erau \xc3\xaenv\xc4\x83\xc8\x9ba\xc8\x9bi la \xc8\x99coal\xc4\x83 c\xc4\x83 erau hr\xc4\x83ni\xc8\x9bi, \xc3\xaembr\xc4\x83ca\xc8\x9bi \xc8\x99i crescu\xc8\x9bi \xc3\xaen toate aspectele prin "gra\xc8\x9bia marelui Pre\xc8\x99edinte". \xc8\x98colile primare mai mari au o camer\xc4\x83 separat\xc4\x83 unde se \xc8\x9bin prelegeri \xc8\x99i sunt dedicate exclusiv lui Kim Il-sung (cunoscute sub numele de Institutul de Cercetare Kim Il-sung). Aceste camere sunt foarte bine \xc3\xaengrijite, sunt construite cu materiale de cea mai bun\xc4\x83 calitate \xc8\x99i au o machet\xc4\x83 a locului na\xc8\x99terii sale din Mangyongdae-guyok. Dimensiunea portretelor care decoreaz\xc4\x83 cl\xc4\x83dirile publice variaz\xc4\x83 \xc3\xaen fuc\xc8\x9bie de dimensiunea cl\xc4\x83dirii iar locul na\xc8\x99terii sale a devenit loc de pelerinaj._NEWLINE_C\xc3\xa2nd Kim Il-sung a decedat \xc3\xaen 1994 succesorul s\xc4\x83u, Kim Jong-il, a decretat trei ani de doliu na\xc8\x9bional. Cei care \xc3\xaenc\xc4\x83lcau regulile de doliu (de exemplu, consumau b\xc4\x83uturi alcoolice) erau pedepsi\xc8\x9bi. Dup\xc4\x83 moartea sa a fost cunoscut drept "Pre\xc8\x99edinte Etern" iar \xc3\xaen 1998 a fost modificat\xc4\x83 Constitu\xc8\x9bia Na\xc8\x9bional\xc4\x83 pentru a reflecta acest lucru. C\xc3\xa2nd tat\xc4\x83l s\xc4\x83u a murit, Kim Jong-il a dezvoltat \xc8\x99i mai puternic cultul personalit\xc4\x83\xc8\x9bii al acestuia._NEWLINE_\xc3\x8en 1997 \xc3\xaen Coreea de Nord a fost implementat sistemul de datare Juche care a \xc3\xaenlocuit calendarul Gregorian iar anul 1 reprezint\xc4\x83 anul na\xc8\x99terii lui Kim Il-sung (15 aprilie 1912). Prin urmare, anul 2018 corespunde anului Juche 107 (anul 0 nu exist\xc4\x83).\n_START_SECTION_\nKim Jong-il\n_START_PARAGRAPH_\n\xc3\x8en ton cu aspectele mitologice ale istoriei nord-coreene, se spune c\xc4\x83 Kim Jong-il s-a n\xc4\x83scut \xc3\xaen 1942 pe Muntele Paektusan la baza secret\xc4\x83 a tat\xc4\x83lui s\xc4\x83u (\xc3\xaen realitate el s-a n\xc4\x83scut \xc3\xaen 1941 \xc3\xaen Uniunea Sovietic\xc4\x83) \xc8\x99i c\xc4\x83 na\xc8\x99terea sa a fost anun\xc8\x9bat\xc4\x83 de o r\xc3\xa2ndunic\xc4\x83 \xc8\x99i c\xc4\x83 a cauzat ca iarna s\xc4\x83 se transforme \xc3\xaen prim\xc4\x83var\xc4\x83, o stea s\xc4\x83 lumineze bolta cereasc\xc4\x83 \xc8\x99i c\xc4\x83 a dus la apari\xc8\x9bia spontan\xc4\x83 a unui dublu curcubeu._NEWLINE_\xc3\x8enainte de 1996 Kim Jong-il a interzis ridicarea de statui cu el \xc8\x99i a descurajat portretele. Totu\xc8\x99i, \xc3\xaen 1996 a ordonat ca \xc3\xaen \xc8\x99coli s\xc4\x83 fie construit\xc4\x83 o camer\xc4\x83 separat\xc4\x83 pentru predici dedicate lui (cunoscute sub numele de Institutul de Cercetare Kim Jong-il). \xc3\x8en aceste s\xc4\x83li era \xc8\x99i o machet\xc4\x83 a locului na\xc8\x99terii sale. \xc3\x8en toat\xc4\x83 \xc8\x9bara exist\xc4\x83 aproximativ 40.000 de astfel de "institu\xc8\x9bii de cercetare" (dedicate at\xc3\xa2t lui c\xc3\xa2t \xc8\x99i tat\xc4\x83lui s\xc4\x83u)._NEWLINE_\xc3\x8entre 1973 \xc8\x99i 2012, Jong-il a acumulat nu mai pu\xc8\x9bin de 54 de titluri dar majoritatea acestora nu reflectau realiz\xc4\x83rile sale politice \xc8\x99i militare, mai ales c\xc4\x83 el nu a f\xc4\x83cut niciodat\xc4\x83 instruc\xc8\x9bie militar\xc4\x83. Aceste titluri includ "Mare lider", "P\xc4\x83rintele Poporului", "Soarele viitorului comunist", "Raza de soare c\xc4\x83l\xc4\x83uzitoare", "General iubit \xc8\x99i respectat", "Steaua socialismului", "Marele soare al vie\xc8\x9bii", "Om mare cobor\xc3\xa2t din ceruri" \xc8\x99i "Secretar general etern al Partidului"._NEWLINE_Pe parcursul vie\xc8\x9bii sale guvernul a publicat o serie de rapoarte propagandistice ale marilor realiz\xc4\x83ri ale lui Kim Jong-il, cum ar fi aceea c\xc4\x83 putea s\xc4\x83 mearg\xc4\x83 \xc8\x99i s\xc4\x83 vobeasc\xc4\x83 \xc3\xaenainte de a \xc3\xaemplini v\xc3\xa2rsta de \xc8\x99ase luni \xc8\x99i c\xc4\x83 starea sa de spirit poate controla condi\xc8\x9biile meteo.\n_START_SECTION_\nDup\xc4\x83 moarte\n_START_PARAGRAPH_\nDup\xc4\x83 moartea sa, Agen\xc8\x9bia Central\xc4\x83 de \xc8\x98tiri Coreean\xc4\x83 a declarat c\xc4\x83 strate de ghea\xc8\x9b\xc4\x83 s-au fracturat cu un zgomot asurzitor la Lacul Chon de pe Muntele Paektusan iar o furtun\xc4\x83 de z\xc4\x83pad\xc4\x83 cu v\xc3\xa2nturi puternice a r\xc4\x83scolit zona. Un document politic al fiului s\xc4\x83u, Kim Jong-un, a c\xc4\x83utat s\xc4\x83 \xc3\xaent\xc4\x83reasc\xc4\x83 imaginea tat\xc4\x83lui s\xc4\x83u "Secretar general etern al Partidului". Mul\xc8\x9bi au jelit pe parcursul celor 100 de zile de doliu iar un analist al Institutului Coreean de Unificare Na\xc8\x9bional\xc4\x83 din Coreea de Sud a declarat c\xc4\x83 mare parte din m\xc3\xa2hnirea dovedit\xc4\x83 \xc3\xaen perioada de doliu este o dovad\xc4\x83 a jalei profunde. Totu\xc8\x99i, exist\xc4\x83 dubii cu privire la natura autentic\xc4\x83 a acestor acte._NEWLINE_La fel ca \xc8\x99i \xc3\xaen perioada de doliu a lui Kim Il-sung, persoanele care \xc3\xaenc\xc4\x83lcau regulamentele pe perioada celor 100 de zile de doliu sau despre care se credea c\xc4\x83 nu sunt sinceri \xc3\xaen jelirea lor erau pasibili de pedeaps\xc4\x83 iar \xc3\xaen unele cazuri chiar executate._NEWLINE_C\xc3\xa2teva statui de bronz la scar\xc4\x83 mare au fost ridicate l\xc3\xa2ng\xc4\x83 statuile lui Kim Il-sung. Acestea includ dou\xc4\x83 statui ecvestre de 5,7 metri care \xc3\xaei reprezint\xc4\x83 pe cei doi Kim c\xc4\x83lare pe cal (primul monument la scar\xc4\x83 mare construit dup\xc4\x83 moartea lui Kim Jong-il, \xc8\x99i o statuie de 23 de metri la Mansudae, Pyongyang.\n_START_SECTION_\nKim Jong-un\n_START_PARAGRAPH_\nKim Jong-un, nepotul fondatorului Coreei de Nord, a fost \xc3\xaen mare parte absent din via\xc8\x9ba public\xc4\x83 \xc8\x99i guvernamental\xc4\x83 \xc3\xaenainte de mijlocul anilor 2000. \xc3\x8en 2010 a \xc3\xaenceput s\xc4\x83 fie cunoscut drept "T\xc3\xa2n\xc4\x83rul General" iar la sf\xc3\xa2r\xc8\x99itul anului 2011 drept "General respectat". La fel ca \xc8\x99i tat\xc4\x83l s\xc4\x83u, nu a avut parte de instruc\xc8\x9bie sau serviciu militar. O dat\xc4\x83 cu moartea sa, media a \xc3\xaenceput s\xc4\x83 i se adreseze drept "Marele succesor". De\xc8\x99i \xc3\xaenc\xc4\x83 este la \xc3\xaenceputul conducerii sale, cultul s\xc4\x83u personal \xc3\xaenc\xc4\x83 se afl\xc4\x83 \xc3\xaen dezvoltare. Unii comentatori au afirmat c\xc4\x83 asem\xc4\x83narea sa izibitoare cu Kim Il-sung l-a ajutat s\xc4\x83 \xc3\xae\xc8\x99i solidifice pozi\xc8\x9bia de lider indiscutabil._NEWLINE_La pu\xc8\x9bin timp dup\xc4\x83 preluarea puterii s-a ridicat un semn propagandistic \xc3\xaen onoarea sa lung de 560 m, vizibil din spa\xc8\x9biu, pe care scrie "Tr\xc4\x83iasc\xc4\x83 Generalul Kim Jong-un, Soarele str\xc4\x83lucitor".\n_START_SECTION_\nMonumente, imagini \xc8\x99i costuri\n_START_PARAGRAPH_\n\xc3\x8en toat\xc4\x83 \xc8\x9bara exist\xc4\x83 un num\xc4\x83r estimat la 34.000 de statui ale lui Kim Il-sung iar dup\xc4\x83 moartea sa \xc3\xaen 1994 guvernul a \xc3\xaenceput s\xc4\x83 ridice 3.200 de obeliscuri \xc3\xaen fiecare ora\xc8\x99 al \xc8\x9b\xc4\x83rii, obeliscuri numite "Turnuri ale Vie\xc8\x9bii Eterne". Aceste obeliscuri expun calit\xc4\x83\xc8\x9bile de "Mare Mare\xc8\x99al" \xc8\x99i, la fel ca \xc8\x99i \xc3\xaen cazul celorlalte monumente, cet\xc4\x83\xc8\x9benii (\xc8\x99i turi\xc8\x99tii) trebuie s\xc4\x83 aduc\xc4\x83 flori sau alte semne de respect la statui \xc3\xaen timpul anumitor s\xc4\x83rb\xc4\x83tori sau pur \xc8\x99i simplu c\xc3\xa2nd le viziteaz\xc4\x83. Exist\xc4\x83 o lege na\xc8\x9bional\xc4\x83 cu privire la fotografierea acestor statui, \xc3\xaen sensul c\xc4\x83 este obligatorie fotografierea \xc3\xaentregii statui (este interzis\xc4\x83 doar fotografierea capului sau a oric\xc4\x83rei alte p\xc4\x83r\xc8\x9bi din statuie)._NEWLINE_Palatul Soarelui de la Kumsusan a fost construit ca re\xc8\x99edin\xc8\x9b\xc4\x83 oficial\xc4\x83 a lui Kim Il-sung \xc3\xaen 1976. Dup\xc4\x83 moartea sa a fost convertit \xc3\xaen mausoleul s\xc4\x83u (\xc8\x99i ulterior al fiului s\xc4\x83u). Se crede c\xc4\x83 a costat \xc3\xaentre 100 \xc8\x99i 900 de milioane de dolari \xc8\x99i este cel mai mare mausoleu dedicat unui lider comunist._NEWLINE_Dup\xc4\x83 moartea lui Kim Jong-il guvernul a \xc3\xaenceput s\xc4\x83 inscrip\xc8\x9bioneze numele s\xc4\x83u pe fiecare obelisc \xc8\x99i au fost ridicate noi statui ale sale._NEWLINE_Imaginile lui Kim Il-sung \xc8\x99i a lui Kim Jong-il sunt prezente \xc3\xaen toate locurile asociate transportului public \xc8\x99i se afl\xc4\x83 \xc3\xaen fiecare sta\xc8\x9bie feroviar\xc4\x83 \xc8\x99i aeroport din \xc8\x9bar\xc4\x83. Toate casele din Coreea de Nord trebuie s\xc4\x83 aib\xc4\x83 o fotografie a ambilor Kim at\xc3\xa2rnat\xc4\x83 de perete. Nimic altceva nu mai trebuie at\xc3\xa2rnat pe perete iar portretele trebuie cur\xc4\x83\xc8\x9bate cu materiale speciale \xc3\xaen fiecare zi. Cadrele Partidului \xc8\x99i oficialii militari trebuie s\xc4\x83 p\xc4\x83streze trei portrete, ale celor doi Kim \xc8\x99i a lui Kim Jong-suk, so\xc8\x9bia lui Kim Il-sung. Imaginile sunt permise a fi realizate doar de anumi\xc8\x9bi arti\xc8\x99ti de la Imprimeria Mansudae. Imaginile din ziare sau alte publica\xc8\x9bii trebuie respectate iar paginile care con\xc8\x9bin aceste imagini nu trebuie aruncate sau desfigurate. Trebuie colectate \xc8\x99i returnate. Adul\xc8\x9bii nord-coreeni trebuie s\xc4\x83 poarte o agraf\xc4\x83 care are imaginea lor pe partea st\xc3\xa2ng\xc4\x83, deasupra inimii._NEWLINE_Exist\xc4\x83 pove\xc8\x99ti despre persoane care \xc8\x99i-au riscat via\xc8\x9ba pentru a proteja aceste portrete \xc3\xaen timpul diferitelor dezastre dar pu\xc8\x9bine au fost \xc8\x99i dovedite. \xc3\x8en 2012 o feti\xc8\x9b\xc4\x83 de 14 ani s-a \xc3\xaenecat \xc3\xaen timp ce \xc3\xaencerca s\xc4\x83 salveze portretele din casa familiei ei \xc3\xaen timpul unei viituri. Guvernul nord-coreean i-a conferit premiul "Kim Jong-il de Onoare a Tineretului" iar \xc8\x99coala la care studia va fi redenumit\xc4\x83 \xc3\xaen onoarea ei.\n_START_SECTION_\nS\xc4\x83rb\xc4\x83tori\n_START_PARAGRAPH_\nZilele de na\xc8\x99tere ale lui Kim Il-sung (15 aprilie), Kim Jong-il (16 februarie) \xc8\x99i Kim Jong-suk (24 decembrie) sunt s\xc4\x83rb\xc4\x83tori na\xc8\x9bionale iar cet\xc4\x83\xc8\x9benii \xc8\x99i elevii au liber \xc8\x99i primesc cadouri, cum ar fi pr\xc4\x83jituri, din partea Partidului. Spre deosebire de s\xc4\x83rb\xc4\x83torile altor personalit\xc4\x83\xc8\x9bi din \xc3\xaentreaga lume, s\xc4\x83rb\xc4\x83torile din Coreea de Nord sunt obligatorii. Au loc numeroase evenimente (cum ar fi dansuri, evenimente sportive \xc8\x99i parade) iar cet\xc4\x83\xc8\x9benii vor oferi daruri la baza monumentelor. S\xc4\x83rb\xc4\x83torile din timpul zilelor de na\xc8\x99tere ale dinastiei Kim implic\xc4\x83 \xc8\x99i transmisii televizate despre via\xc8\x9ba \xc8\x99i realiz\xc4\x83rile liderilor \xc3\xaen noaptea dinaintea s\xc4\x83rb\xc4\x83torilor propriu-zise. Persoanele nu au voie s\xc4\x83 vorbeasc\xc4\x83 sau s\xc4\x83 adoarm\xc4\x83 p\xc3\xa2n\xc4\x83 c\xc3\xa2nd se termin\xc4\x83 transmisia.'